Ritratt: MayAnne flimkien ma' żewġha Alex Perici Calascione 1. X'kienet ir-reazzjoni tiegħek xħin ġie qallek li se jikkontesta għall-Kap tal-Partit Nazzjonalista? Inzerta li konna flimkien ħerġin mid-Dar Centrali meta rċieva telefonata minn wieħed mill-Membri tal-Parlament biex ikellmu fuq dil-kwistjoni u dak il-ħin qalli li kien ilu xi ftit jiem b'numru ta' persuni jkellmuh biex jikkunsidra li joħroġ. Kien għadu ma semma xejn għaliex kienet deċiżjoni li kienet għad trid tittieħed. L-ewwel reazzjoni tiegħi kienet biss li nistaqsih jekk kienx qies kollox u jekk ħasibhiex sew. Wara li tkellimna ftit u indunajt li, kif fil-fatt jagħmel dejjem, kien ħaseb fl-aspetti kollha, ftehemna għalhekk li flimkien inkellmu lit-tfal. Kemm domt taħseb fuqha biex tajtu r-reazzjoni tiegħek? Ir-reazzjoni tajthielu mill-ewwel u b'mod naturali. Wara 31 sena żwieġ drajna xi ftit lil xulxin u għalhekk naf illi f'ċirkostanza bħal din, kien ikun diġà ħaseb fit-tul u kkunsidra kollox. Tkellimt ma' xi ħaddieħor tal-familja? Aħna tkellimna flimkien mat-tfal għaliex naturalment hija deċiżjoni li bilfors tinvolvi b'xi mod lill-familja. Kieku għedtlu 'le' taħseb li xorta kien jikkontesta? Matul dawn is-snin kollha li ilna flimkien dejjem ħallejna spazju lil xulxin u tajna appoġġ lil xulxin – speċjalment fejn wieħed minna jkun jew jixtieq jew determinat li jagħmel ħaġa. Għalhekk, bejn minħabba f'hekk u minħabba wkoll li ilu għal dawn l-aħħar snin b'involviment qawwi bħala uffiċjal tal-Partit, naħseb li minkejja l-fatt li din hi deċiżjoni importanti ħafna, ma kontx ngħidlu le. 5. Konxja li jekk isir hu Kap tal-Partit Nazzjonalista, inti se ssir persuna pubblika jew aktar pubblika? U kif tħares lejha din? Naf minn dak li rajt direttament f'dawn is-snin li Alex ilu involut fil-politika, li kariga bħal din tfisser ukoll li l-lenti pubblika ma taqax biss fuq il-Kap innifsu. Din hija responsabbilità li tiġi mal-kariga u għalhekk hija responsabbilità illi, b'ċerta maturità, inkun irrid naċċetta u naqdi mill-aħjar li nista'. Bħal ħafna ċirkostanzi oħra fil-ħajja, ixxammar il-kmiem, tmidd għonqok għax-xogħol, tkun lesta li tieħu l-pariri fejn meħtieġ u ma tħalli lil ħadd u xejn jitla' għar-rasek. 6. Fil-kampanja qed tagħtih xi pariri? Jeħodhom? Sinċerament le. Għandu l-Campaign Team li jaħdem u hu jieħu d-deċiżjonijiet magħhom. Bħala regola ngħaddi xi kumment dwar jekk xi artiklu jew xi intervista jkunux laqtuni jew le u b'hekk nagħtih reazzjoni oġġettiva ta' min ikun qed jaqra jew jisma'. 7. Jekk isir Kap tal-Partit Nazzjonalista, tħoss li inti jkollok iżżomm ċerti ħsibijiet għalik 'biex ma tinħoloqx sitwazzjonijiet imbarazzanti'? Il-fatt li llum nafu lil xulxin sew, jagħmilni ċerta li sitwazzjoni bħal din ma tantx tinqala'. Xtaqt ngħid ħaġa fuq dil-kwistjoni. Ilni nsegwih ukoll fl-involviment politiku tiegħu matul dawn is-snin, u matulhom iltqajt u għadni niltaqa' ma' ħafna u ħafna persuni li jagħtu qalbhom u l-enerġija kollha tagħhom, ukoll b'sagrifiċċju kbir, għall-Partit. Għalhekk għalija huwa ċar ħafna li sew min ikun qiegħed imexxi l-Partit u kif ukoll min ikun maġenb min qed imexxi, għandhom dejjem iżommu f'moħħhom illi żball tagħhom ibatuh l-ewwel proprju dawn in-nies kollha li jiddedikaw ħajjithom għall-Partit. Din fiha nnifisha hija responsabbilità kbira li għandha wkoll tiggwida l-mod kif inġibu ruħna. 8. Inti li tafu daqshekk mill-qrib, għidilna 3 karatterisitiċi pożittivi li minħabba fihom għandhom jivvutawlu? Insemmi tliet karatteristiċi li mmarkawh f'kull rwol li fdalu l-Partit s'issa u li tant huma parti mill-karattru tiegħu. (i) Lealtà u dedikazzjoni assoluta lejn il-Partit, li hu jrid jarah dejjem magħqud u sod; (ii) Sens ta' responsabbilità qawwi ħafna għal kulma jidħol għalih u (iii) Determinazzjoni soda li jerġa' jara l-Partit fil-post fejn minn dejjem għamel tant ġid lil Malta u Għawdex. 9. Inti li tafu daqshekk mill-qrib tista' tgħidilna xi ħaġa li kważi ħadd ma jaf dwaru? Jagħmel ħafna xogħol ta' għajnuna man-nies minn wara l-kwinti, li jibqa' xogħol moħbi. 10. Iġri tgħaddi jew iġri tasal? Iġri tasal u tgħaddi ħalli bl-għajnuna t'Alla u bil-ħidma ta' kulħadd, inkomplu bil-ħidma meħtieġa. Il-Ġimgħa li għadda Xarabank bagħat dawn il-mistoqsijiet lin-nisa kollha tal-kandidati li qed jikkontestaw għall-Kap tal-Partit Nazzjonalista.
Titkellem magħna l-mara ta' Alex Perici Calascione